
Tisztelt Képviselő-testület!

	 Az államháztartásról szóló 2011. évi CXCV. törvény 91. § (1) bekezdésében foglaltak alapján a jegyző által elkészített zárszámadási rendelet-tervezetet a polgármester úgy terjeszti a képviselő-testület elé, hogy az a költségvetési évet követő ötödik hónap utolsó napjáig hatályba lépjen. A zárszámadásról a képviselő-testület rendeletet alkot. 
Alsónyék Község Önkormányzata 2025. évi pénzügyi tervének végrehajtásáról szóló zárszámadás elkészült, melyet az alábbiak szerint terjesztek a Képviselő-testület elé.
I. 
Bevezető

Alsónyék Község Önkormányzatának 2025. évi költségvetését a 2/2025. (III.14.) önk.-i rendeletével hagyta jóvá a képviselő-testület. A törvényi előírásoknak megfelelően megtörténtek az előirányzat módosítások.  

· az 1. előirányzatmódosítást a 6/2025. (IX.25.) önkormányzati rendelet, 
· a 2. előirányzatmódosítást a 9/2025. (XI.28.) önkormányzati rendelet,
· a 3. előirányzatmódosítás a 2/2026. (III.12.) önkormányzati rendelet tartalmazza.

A 2025. évi költségvetés tervezésekor a korábbi évek gyakorlata szerint állítottuk össze Alsónyék Község Önkormányzatának költségvetését. A helyi önkormányzatok számára előírt kötelező feladatok köre nem változott az előző időszakhoz képest. Takarékos, visszafogott gazdálkodással sikerült a feladatokat ellátni, a fizetőképességet megőrizni, a folyamatban lévő fejlesztéseinket ütemezetten megvalósítani.
Alsónyék Község lakosainak száma 2025. január 1-jén 705 fő volt.

II.
Önkormányzati feladatellátás általános értékelése

Óvoda
Az óvodai és bölcsődei nevelő munka szervezésének szabályait a közalkalmazottak jogállásáról szóló 1992. évi XXXIII. tv. a nemzeti köznevelésről szóló 2011. évi CXC. tv., a gyermekek védelméről és a gyámügyi igazgatásról szóló 1997. évi XXXI. tv., valamint az e törvényekhez kapcsolódó kormány és miniszteri rendeletek szabályozzák, és egyben meghatározzák a jövő nevelési irányát.
Alsónyék a Bátaszéki Mikrotérségi Óvoda, Bölcsőde és Konyha útján látja el a kötelező óvodai nevelést, így a településen tagintézményként működik.
Az óvodaépület felújítása 2011-ben fejeződött be, az intézmény külső és belső képe is megfelelő, rendezett. /Átadás 2011.04.29./ A csoportszoba berendezése, esztétikuma, rendje, a gyermekek által készített alkotások kihelyezése, a szülők tájékoztatásának egységes módja megvalósult. Az udvari játékok bővítése, korszerűsítése 2020-ban a Magyar Falu Programban megvalósult. 
A szakirodalom folyamatos bővítése elengedhetetlen a pedagógiai munka színvonalas megvalósításához. A tagintézményben, a székhelyintézményhez hasonlóan nincs könyvtár, de szakkönyvek, folyóiratok, gyermekkönyvek folyamatosan rendelkezésre állnak, bővítésre kerülnek. 
2025. március 1-jén a tagintézményben működő egy csoportba 25 gyermek járt, az óvodába beiratkozók száma 2025. áprilisában 3 fő volt, plusz 4 fő előjegyzése is megtörtént. Az iskolába iratkozók száma ebben az időszakban 3 fő volt, óvodában maradt 1 fő OH engedéllyel.
A székhely óvodában működik a konyhai egység, amely az általános iskola épületében üzemel. Az óvodások napi ellátása innen történik, az ételeket kisbusszal szállítják át számukra. Az intézmény részletes személyenkénti, havonkénti bontásban, elkülönítetten tartja nyilván az étkezési napok számát, valamint a hozzá kapcsolódó térítési díjat, illetve díjkedvezményt. A térítési díj befizetése átutalással történik. Az óvodai csoportban 2 óvodapedagógus, 1 dajka látja el a gyermekeket. A tagintézmény igazgató vezetői megbízása 2026. 07. 31.-ig hatályos.

Alsónyéki Kultúrház és Könyvtár Integrált Közösségi és Szolgáltató Tér
2025-ben intézményi feladatkörét ellátva tevékenykedett a jóváhagyott költségvetés keretein belül gazdálkodott a programok és a rendezvényszervezés terén.
Az alapszolgáltatások ellátása (Művelődő közösségek létrejöttének elősegítése, működésük támogatása, fejlődésük segítése, a közművelődő tevékenységek és a művelődő közösségek számára helyszín biztosítása. Közösségi és társadalmi részvétel fejlesztése. A hagyományos közösségi kulturális értékek átörökítése feltételeinek biztosítása. Az egész életre kiterjedő tanulás feltételeinek biztosítása) a következő programokon keresztül valósult meg:
A kultúrház 2025. éves rendezvénytervét sikeresen teljesítette, részben a minden évben megrendezésre kerülő hagyományos programok jelentették ezt, mint a Húshagyókeddi Vigasság, a Március 15-i Nemzeti Ünnepünk, a Bátaszéki Hegyközséggel közös rendezésű Borverseny, Gyereknap, Majális, a Falunap,kettő nyári tábor, Szüreti Mulatság, Október 23-i megemlékezés, Idősek Napja, Adventi Udvar és Mikulás ünnepség, a Karácsonyi műsor. A rendezvényeknek a lebonyolításában sokszor számíthatott a kultúrház az Alsónyéki Hagyományőrző Együttes vezetőinek és tagjainak a segítségére valamint a helyi óvónők és óvodások támogatására. A rendezvények magas létszámú látogatottsága azt mutatja, hogy van igény ezekre a programokra, közösségépítő és megtartó erejük van. A kultúrház emellett más civilszervezetekkel történő együttműködésben programokat és rendezvényeket fogadott be, illetve magánrendezvények helyszínéül is szolgált. Az intézményünk önszerveződő csoportoknak (nyugdíjas klub, tornacsoport, tánctábor) is teret biztosított a programjaik megvalósításához.
Az Alsónyéki Falunap június 14-én került megrendezésre. Egész napos programok, kikapcsolódási lehetőségek várták június 14-én az érdeklődőket. A programok között szerepeltek arcfestés, vásár, íjászat, a folklór bemutatót az Alsónyéki Hagyományőrző Együttes, a Bátaszéki Felvidék Néptánc Egyesület, illetve a Bátaszéki Székely Unokák és Dédunokák Tánccsoport. Sztárvendégként lépett fel Király Viktor és az Abba Sisters. A falunapot este bál zárta. Látogatók száma kb.: 400 fő volt.
A nyári időszakban egy 5 napos gyerektábor került megrendezésre a kultúrház szervezésében, részben önkormányzati támogatással. A táborban főleg alsónyéki gyerekek vettek részt. A legfontosabb célkitűzés Alsónyék értékeinek megismerése volt, melyet a szervezők túrákkal és fürdéssel kötöttek egybe. A tábor idején több diákmunkás is segített a programok lebonyolításában. Valamint egy 4 napos horgásztábor is megvalósult, melyet a Bátaszéki Horgász Egyesület támogatott. A tábor a Kövesdi bányatónál zajlott le, szintén főleg alsónyéki gyerekek részvételével. A tábor célja a gyerekek közösségének összehangolása, illetve a horgászathoz köthető ismeretek elsajátítása volt. A tábor emellett ottalvós volt, amely a gyerekeknek különösen tetszett.
Szeptember 6-án került megrendezésre a Szüreti Mulatság. A program hagyományosan a bíróné kikérésével indult a bíróné házának udvarából, a folklór bemutató után borkóstolással, valamint vacsorával, majd később bállal folytatódott, a program. 

Illyés Gyula Könyvtár
Az együttműködés az Illyés Gyula Könyvtárral és könyvtári szolgáltató rendszer részeként való üzemeltetés gyümölcsözőnek bizonyul. Az állam által biztosított kulturális támogatás felett, az ellátó rendszer keretében a szakmai mentorállás és támogatás mellett a könyvtárunk példányszáma évről évre gyarapodik. Az anyakönyvtár minden évben alapanyag és eszközállomány támogatást is biztosít. Emellett kulturális programok finanszírozását is átvállalják évi négy alkalommal. 2025-ben 3 KSZR által finanszírozott és 2 saját könyvtári rendezvény volt. A könyvtárba beiratkozók száma csökkent, a könyvtár kölcsönzés célú látogatottsága is negatív tendenciát mutat sajnos.

Gondozási Központ
A tavalyi évben az intézményi szolgáltatások köre a nappali ellátás, étkeztetés, házi segítségnyújtás, családsegítés, gyermekvédelmi és gyermekjóléti feladatok ellátására terjedt ki. 
A feladatellátás a családsegítő és gyermekjóléti szolgáltatás esetében Bátaszék város, Alsónána, Alsónyék, Sárpilis és 2025.01.01-től Várdomb községek, a házi segítségnyújtás, esetében Bátaszék város, Alsónána, Alsónyék, Báta, Pörböly, Sárpilis és Várdomb községek, az étkeztetés esetében Bátaszék város, a nappali ellátás esetében Bátaszék város, Alsónyék, Alsónána, Pörböly, Sárpilis, Várdomb községek közigazgatási területére terjedt ki.

Bátaszék Város Önkormányzata által benyújtott nyertes pályázatnak köszönhetően, a Vörösmarty utca 8. szám alatti ingatlan teljes átépítésre és bővítésre kerül. 2025 januárjában a nappali intézmény új telephelyen a Szent István tér 7. szám alatt kapott helyet arra az időre, amíg a munkálatok zajlanak. 
A költözés három napot vett igénybe, amelyet az intézmény dolgozói a BÁT-KOM 2004 Kft. közreműködésével bonyolítottak le.
A szolgáltatásokat az ideiglenes helyszínen is folyamatosan biztosítottuk. A működéshez szükséges hatósági engedélyeket az illetékes szervek megadták. 

Személyi feltételek
Betöltetlen álláshellyel intézményünk nem rendelkezett a tavalyi évben, a jogszabályok és a fenntartói döntésnek megfelelően az engedélyezett létszámkeret alapján végeztük munkánkat. Intézményünk 2023.10.01-től - a fenntartó által elfogadott 20 álláshellyel rendelkezik. 
A 2025-ös évben 5 engedélyezett álláshellyel rendelkezett a Család- és Gyermekjóléti Szolgálat. Egy fő intézményvezető, 1 fő adminisztrátor, 1 fő szakmai vezető, osztott munkakörben (családsegítőként is), és 2 fő családsegítő teljes munkaidőben biztosította az intézményi szolgáltatások zavartalan működését, valamennyi településen. 
Bátaszéken a házi segítségnyújtás feladatait 5 gondozó/ápoló (napi 8 órában), Sárpilisen 1 fő (napi 8 órában), Bátán 2 fő (1 fő teljes munkaidőben, 1 fő napi 4 órában), Várdombon 2 fő (1 fő teljes munkaidőben, 1 fő napi 4 órában), Alsónyéken 1 fő (napi 6 órában), Alsónánán 1 fő (napi 8 órában) és Pörbölyön 1 fő (napi 4 órában) látta el. 
A tavalyi évben is több alkalommal gondot okozott a munkavállalók helyettesítése, mivel a feladatellátásra nem jelentkezett szakképzett gondozó. A helyettesítés megoldásának problémája a kistelepüléseken fokozottan jelentkezett. Alsónyék községben több alkalommal nehézségbe ütközött a helyettesítés megoldása, mivel nem találtunk szakképzett gondozót. 

Az étkeztetés feladatait 1 fő asszisztens látja el.

A Nappali ellátás feladatait 1 fő szakmai vezető és 1 fő gondozó végzi napi 8 órában. 

A Család- és Gyermekjóléti Szolgálat tekintetében Alsónyék községben, Fügedi Anita, majd 2025.08.01-től Magyarné Fábián Éva családsegítő látta el a szakmai feladatokat.
2025-ben a helyettesítési feladatokat Birtalan Piroska családsegítő végezte.
A szolgáltatást igénybe vevő ügyfelek a családsegítőt, a Polgármesteri Hivatalban heti egy alkalommal kereshették fel (szerda 12.30-16.00 óráig), valamint a hét többi napján, a Gondozási Központban Bátaszéken, a Budai u. 21. sz. alatt, illetve telefonon érhették el.
A munkavállaló szakképesítése megfelelt a jogszabályi előírásoknak. 
A munkavállalók részére munka- és védőfelszerelést biztosít intézményünk.

Alsónyék községben a házi segítségnyújtás feladatait Kutasiné Anna Csilla gondozó látja el részmunkaidőben, napi 6 órában.
Alsónyék községben megbízási szerződéses formában, külsős szakképzett gondozóval történt a helyettesítési feladatok ellátása.

Továbbképzés
A szakképzett dolgozók regisztrációja megtörtént. Az intézmény továbbképzési tervvel rendelkezik, melyet a dolgozók megismertek és tudomásul vettek. A továbbképzési időszakokat figyelemmel kísérjük, az aktuális tanfolyamokat, továbbképzéseket a kollégák számára elérhetővé tettük, ezzel is segítve és motiválva őket a szakmai fejlődésre. A jogszabály egy továbbképzési időszakot 4 évben határoz meg. A négy év alatt összesen 80 (felsőfokú végzettséggel) vagy 60 (egyéb szakképesítéssel) továbbképzési pontot kell gyűjteni.

A gondozó és a családsegítő a tavalyi évben nem vett részt továbbképzésen. 

Tárgyi feltételek
A településre történő kijárást a családsegítő saját gépjárművel oldotta meg. 
A telefonálási, nyomtatási, szkennelési lehetőség, valamint az internet használata is elérhető a hivatalon belül. 
Az önkormányzat épületében nyugodt, zavartalan körülmények között, biztosított a kliensek fogadásának lehetősége, valamint minden feltétel adott volt, az adminisztrációs munka végzéséhez. 

A családsegítő és gyermekjóléti szolgáltatás 
A Család-és Gyermekjóléti Szolgálat (továbbiakban: Szolgálat) feladata a település közigazgatási területén élő szociális és mentálhigiénés problémák miatt veszélyeztetett, illetve krízishelyzetbe került személyek és családok életvezetési képességének megőrzése, az ilyen helyzethez vezető okok megelőzése, a krízishelyzet megszüntetésének elősegítése, valamint a gyermekek testi, lelki egészségének, családban történő nevelkedésének segítése.
A Szolgálat általános segítő szolgáltatást végez a szociális munka eszközeinek és módszereinek felhasználásával, amelynek célja elősegíteni az egyének, és a családok életvezetési nehézségeinek elhárítását és feloldását. 

Szakmai tevékenység
Az ellátást a településen élők ingyenesen vehetik igénybe. 
A Szolgálatnál a tavalyi évben a családsegítők összesen 512 ügyféllel álltak kapcsolatban. A családsegítők 193 fővel dolgoztak együttműködési megállapodás alapján. 319 ügyfélnek egyszeri segítségnyújtás keretében segítettek.

Alsónyék községben a családsegítő a 2025-ös évben összesen 17 klienssel került segítő kapcsolatba, akik 12 családban éltek. A szakember együttműködési megállapodás alapján 10 fővel dolgozott, akik 5 családból kerültek ki.

A Szolgálatnál 2025-ben megjelentek száma
	
település
	együttműködési megállapodás alapján
gondozottak száma
	egyszeri segítségnyújtás keretében megjelentek száma
	
összesen

	Bátaszék
	125
	282
	407

	Alsónyék 
	10
	7
	17

	Alsónána
	20
	13
	33

	Sárpilis
	25
	10
	35

	Várdomb
	13
	7
	20

	Összesen
	193
	319
	512



A 2025 évben Alsónyéken alapellátás keretében összesen 5 gyermek állt gondozás alatt. 
Korosztály szerinti megoszlás tekintetében 1 fő 3-5 év közötti, 2 fő 6-13 év közötti, valamint 2 fő 14-17 év közötti gyermek állt gondozás alatt. Felnőttek tekintetében 1 fő 25-34 év közötti személy, 2 fő 35-49 év közötti, 2 fő 50-61 év közötti. 
Egyszeri segítségnyújtás keretében a családsegítő felvilágosítást nyújtott lakhatással, nyugdíjigényléssel, ügyintézéssel kapcsolatban, tájékoztatást nyújtott szociális ellátások, támogatások igénybevételéről. Segítséget nyújtott kérelmek megírásában és nyomtatványok kitöltésében, tanácsadásban, valamint adományok közvetítésében.
 
A településen szociális váltsághelyzetben lévő várandós anya gondozása nem volt 2025-ben. 
Ideiglenes hatályú elhelyezésre, nevelésbe vételre, valamint utógondozásra a 2025-ben
nem került sor.
Védelembe vett gyermek nem volt a településen. 

A szoros együttműködés a Szekszárdi Humánszolgáltató Központ és a Szolgálat között, lehetővé tette a speciális szolgáltatásokhoz való hozzáférést az ügyfelek részére, amelyek között szerepel a jogi, pszichológiai, fogyatékosságügyi, gyásztanácsadások, a szociális diagnózis, a rajzelemzés és a fejlesztő pedagógus segítsége, családkonzultáció és mediáció is. 

Családlátogatások száma a 2025-ös évben
	település
	családlátogatások száma

	Bátaszék
	918

	Alsónána
	78

	Alsónyék
	155

	Sárpilis
	146

	Várdomb
	25

	összesen
	1322



2025-ös évben a családsegítő 155 alkalommal kereste fel a családokat otthonukban. Több esetben gyermeknevelési, háztartásvezetési és életvezetési tanácsokkal segítette a szülőket, az ellátottakat. 

Adományosztás
Intézményünk egész évben fogadja a ruha- és bútor felajánlásokat, melyeket a rászorulók között osztunk szét. 
A tavalyi évben ruhabörze megtartására 6 alkalommal került sor.
Ezen kívül, egész évben elérhető volt Szolgálatunknál a felnőtt és gyermek ruházat, melyet a lakossági felajánlásokból tudtunk biztosítani a rászorulók számára.
Több alkalommal érkezett konyhai eszköz felajánlás. Szolgálatunk az elmúlt évben 2 alkalommal szervezett „Csetresbörzét”.
A környező településen élők számára is nyitottak a Bátaszéken megrendezett adományosztások.
Adományközvetítés Alsónyék községben 19 esetben történt, legfőképpen ruhaneműk kerültek kiosztásra. A családsegítő több esetben segítséget nyújtott ruha, cipő, taneszközök, táska adomány közvetítésében, melyet személyesen vitt el az adott családokhoz. 

Házi segítségnyújtás

Alsónyék községben 1 fő szakképzett gondozó, heti 30 órában látja el a házi segítségnyújtás feladatait. 
Alsónyéken 13 fő (2025.12.31.) részesült házi segítségnyújtásban. Valamennyi ellátott személyi gondozásra volt jogosult. Az év folyamán 5 fő került be új ellátottként a szolgáltatásba és 3 fő került ki az ellátásból, akik elhaláloztak.
Az adminisztratív és számlázási feladatokat 1 fő végzi Bátaszéken.
 
2025. évben teljesített házi segítségnyújtás személyi gondozási és szociális segítési óraszámok, valamint az igényelhető állami támogatás meghatározása
	Házi segítségnyújtás Alsónyék

	hónapok
	napok száma
	személyi gondozási óra
	szociális segítési óra
	személyi gondozás- állami támogatás
/fő/év
	szociális segítés- állami támogatás
/fő/év

	1
	22
	110
	0
	
	0

	2
	20
	110
	0
	
	0

	3
	21
	110
	0
	
	0

	4
	20
	110
	0
	
	0

	5
	21
	110
	0
	
	0

	6
	20
	110
	0
	
	0

	7
	23
	110
	0
	
	0

	8
	20
	110
	0
	
	0

	9
	22
	110
	0
	
	0

	10
	22
	110
	0
	
	0

	11
	19
	110
	0
	
	0

	12
	21
	109,83
	0
	
	0

	összesen
	251
	1319,83
	0
	5,25
	0



A házi segítségnyújtás adta lehetőségeket a településen elsősorban az idősebb korosztály, ezen belül is az egyedül élő idősek veszik igénybe. A tavalyi évben 1 házaspár igényelte a szolgáltatást a településen.

A gondozó feladatai közé tartoznak a személyi gondozás körébe sorolható tevékenységek (pl: fürdetés, öltöztetés, gyógyszerelés), valamint a szociális segítéshez sorolt háztartási, illetve háztartáspótló segítségnyújtás (vásárlás, takarítás, mosás, gyógyszeríratás). 
Naponta átlagban 5 idősről gondoskodtunk a házi segítségnyújtás keretében Alsónyéken.
Alsónyéken az Önkormányzat jóvoltából térítésmentesen vehető igénybe a szolgáltatás.

Tárgyi feltételek tekintetében kerékpár, vérnyomásmérő, vércukormérő áll a gondozó rendelkezésére. 
Valamennyi településen folyamatos nehézséget jelent a házi segítségnyújtásban használatos kerékpárok karbantartása, mivel napi, megterhelő használatnak vannak kitéve. A gumik és az alkatrészek folyamatos cseréje, egyre magasabb költségként jelentkezik az intézményi költségvetésben, hiszen az árak is folyamatosan emelkednek. 
A gondozó mosási tevékenységet is ellát, ezért intézményünk biztosítja számára szükséges mosószert, öblítőt, valamint tisztító- és fertőtlenítőszert.

A nappali ellátás szolgáltatását a tavalyi évben nem vették igénybe a településről. 


Egész éven át biztosított volt az intézmény folyamatos feladatellátása, működése és működtetése.

Alsónyék községet érintően, a tavalyi évben nem történt beruházás intézményünknél. 

III.

Az önkormányzati költségvetés végrehajtása

Alsónyék Község Önkormányzatának 2025. évi módosított bevételi előirányzata 236 410 258,- Ft volt, a teljesítés 234 369 720,- Ft, ami a módosított előirányzat 99 %-ának megfelelő tényleges forrásképződést jelent. A módosított előirányzathoz viszonyítva mintegy 2 millió Ft-tal kevesebb bevétel realizálódott a tervezettnél. 
A kiadások 228 937 287,- Ft összegben merültek fel, a módosított kiadási előirányzat közel 7 millió Ft-tal alul teljesült, a tényleges teljesítés a módosított előirányzat 96,8 %-ának felel meg.

Önkormányzati bevételek alakulása

Költségvetési bevételek
A költségvetési bevételek eredeti előirányzata 191 630 632,- Ft volt, ami az év során 205 628 454,- Ft-ra megemelésre került, a teljesítés 202 794 812,- Ft. 

A költségvetési bevételeken belül a működési célú támogatások államháztartáson belülről előirányzat az eredetileg tervezett 28 302 912,- Ft-ról év közben 41 440 898,- Ft-ra módosult a tényleges teljesítéssel összehangban.  
Az előirányzat tartalmaként a helyi önkormányzatok működésére 16 742 366,- Ft, a szociális feladatokra (szociális étkeztetés, falugondnoki szolgálat) 7 054 668,- Ft, szünidei gyermekétkeztetési feladatokra 165 015,- Ft, kulturális feladatainkra 3 012 876,- Ft állami támogatás állt rendelkezésre az elmúlt évben. 
Működési célú költségvetési támogatásként és kiegészítő támogatásként a rendkívüli önkormányzati pályázaton elnyert támogatás 1 564 862 Ft összege, valamint a szociális tüzelőanyag támogatás 1 226 820,- Ft összege állt rendelkezésre. Elszámolásból származó bevételként az előző évi normatíva elszámolásból 8 550 Ft összeget kaptunk.

Egyéb működési célú támogatások 11 665 741 Ft bevétele tartalmát a testvértelepülési kapcsolatokra kapott támogatás 1 500 000 Ft értékben, a közfoglalkoztatással összefüggően kapott 9 014 818 Ft összegű támogatás, a diákmunkára elnyert  892 570 Ft összegű támogatás jelenti. Itt kerül kimutatásra a 2024. évi társulási elszámolásokból befolyt 258 353 Ft összegű bevétel. 

A felhalmozási célú támogatás államháztartáson belülről előirányzat tervszinten 105 443 220,- Ft összeggel a „VP6.7.2.1.1-21- Külterületi helyi közutak fejlesztése” pályázat állami költségvetésből elnyert forrását tartalmazta.

A közhatalmi bevételek tekintetében 52 800 000 Ft eredeti előirányzattal számoltunk: építményadóból 200 000 Ft, magánszemélyek  kommunális adójából 2 500 000 Ft, iparűzési adóból 50 000 000 Ft, egyéb közhatalmi  bevételként 100 000 Ft előirányzatot terveztünk. 
Közhatalmi bevételekből 51 199 447 Ft bevétele keletkezett az Önkormányzatnak. Építményadóból 202 956 Ft, magánszemélyek kommunális adójaként 2 908 256 Ft, iparűzési adóbevételként 47 837 766 Ft, egyéb közhatalmi bevételként 250 469 Ft realizálódott.

Működési bevételek a tervhez képest közel 1,7 millió forinttal csökkentek. Szolgáltatási bevételként 595 167 Ft folyt be az önkormányzathoz, mely alapvetően bérleti díjbevételből származik, emellett házasságkötésekkel összefüggő bevételből, fénymásolási díjból, belépőjegyek bevételéből származó forrást jelent.
Közvetített szolgáltatások révén 12 312 Ft bevételt értünk el a közüzemi szolgáltatások tovább számlázásával összefüggően. A tulajdonosi bevételek 1 584 041 Ft-tal egészítették ki a saját forrásainkat. E jogcímen 539 650 Ft folyt be földterület bérleti bevételből 569 151  Ft lakbérből, továbbá bérleti díjként 475 240 Ft keletkezett.  Ellátási díjakból 964 095  Ft, ÁFA-val összefüggő bevételként 331 351 Ft realizálódott az önkormányzatnál. Nem tervezett jogcímen egyéb működési bevételként 524 281 Ft bevételt értünk el, melynek döntő része az előző évi közüzemi díj elszámolásából adódó visszafizetés, illetve kerekítésből és kamatbevételből származik.

Működési célú átvett pénzeszközként  rendelkezésre álló 700 000 Ft falunapi rendezvényre kapott forrásból származik.

Az előzőekben részletezett bevételi előirányzatok teljesítése alapján összesen 202 794 812 Ft költségvetési bevétel realizálódott.

Finanszírozási bevételek
A 2025. év során az önkormányzat költségvetésében az egyensúlyt az előző évi pénzmaradvány felhasználásával teremtettük meg, e forrás 29 029 186 Ft finanszírozási bevételt jelentett.
A decemberi bérek finanszírozására biztosított államháztartáson belüli megelőlegezések összege 2 545 722 Ft, amit a Kincstár a decemberi bérek következő év eleji kifizetésére biztosított. 
E két tételekből álló finanszírozási bevétel összesen 31 574 908 Ft-ot tett ki.

Önkormányzati kiadások alakulása

Alsónyék Község Önkormányzatának 2025. évi módosított kiadási előirányzata 236 410 258 Ft volt, a teljesítés 228 937 287 Ft, mely mindössze 96,8 %-os felhasználásnak felel meg.         A teljesítési adatok mintegy 7 millió Ft-tal maradtak el a módosított előirányzattól.

A működési költségvetés kiadásai 102 565 791 Ft összeggel, a felhalmozási költségvetés kiadásai 123 823 573 Ft összeggel, a finanszírozási kiadások 2 547 923 Ft összeggel teljesültek. 
A kiadások tekintetében a 2025. évet is visszafogott, takarékos gazdálkodás jellemezte.

A személyi juttatások előirányzata terhére az év során 35 687 313 Ft felhasználás történt, ami a módosított előirányzat csaknem teljes összegű igénybe vételét jelentette. Törvény szerinti illetményekre 25 638 366 Ft felhasználás történt. Év végi jutalomként 297 500 Ft kifizetésre került sor, béren kívüli juttatásként, egyéb költségtérítésként (cafeteria, magáncélú telefonhasználat) mintegy 478 167 Ft, a foglalkoztatottak egyéb személyi juttatásaiként (betegszabadság, táppénz, bankszámla vezetési költség) 397 466 Ft került kifizetésre. A választott tisztségviselők juttatásaira 8 106 990 Ft-ot fizettünk ki, munkavégzésre irányuló egyéb jogviszonyban nem saját foglalkoztatottnak fizetett juttatások 768 824 Ft összege a reprezentációs kiadásokat  tartalmazza. 

A munkaadót terhelő járulékok kiadása a személyi juttatási előirányzat felhasználásának vonzataként jelentkezett, összesen 4 041 479 Ft összeggel. 

A dologi kiadások tekintetében a tényleges teljesítés a módosított előirányzat 88.6 %-a ami összegszerűen 33 069 106 Ft kiadást jelent. 

Üzemeltetési anyagok beszerzésére 4 573 471 Ft-ot fordítottunk, melyből jelentősebb tétel  az üzemanyagvásárlás, ami 1 403 873 Ft összeggel merült fel, a szociális tűzifabeszerzés 1 058 000 Ft összege, ezenkívül főként irodaszer, tisztítószer, karbantartási anyag, rendezvények lebonyolításához szükséges anyagok beszerzésére került sor. 
Informatikai szolgáltatást és egyéb kommunikációs szolgáltatást 621 028 Ft összegben vett igénybe az Önkormányzat, mely kiadások a weboldal karbantartással, a vezetékes telefon és internetszolgáltatással, az ESET NOD32 Antivirus licence bővítéssel összefüggő kiadásokat tartalmazza. 
A közüzemi díjakra (villamos energia, gáz) az eredeti költségvetésben az előző évi tényadatok alapján, a megemelkedett díjak figyelembe vételével került megállapításra a fedezet. A tényleges kiadás 6 066 353 Ft összeggel jelentkezett, ami jelentős megtakarítást eredményezett a módosított előirányzathoz képest. A tényleges Víz- és csatorna szolgáltatás díjaként 235 731 Ft merült fel.
Vásárolt élelmezési kiadásokra 2 271 099 Ft merült fel, mely a szociális étkeztetés és a szünidei gyermekétkeztetés biztosításával összefüggő tételeket tartalmazza.
Bérleti és lízing díj 2 920 426 Ft volt az év során, mely többek között a térfigyelő kamera bérleti díját, a közvilágítás üzemeltetési bérleti díját, a fénymásoló bérleti díját, a háziorvosi rendelő bérleti díját, valamint a rendezvényszervezéssel összefüggően felmerült bérleti díjat tartalmazza. 
Karbantartási, kisjavítási szolgáltatásokra 712 845 Ft kiadás merült fel. E rovaton kiadás alapvetően a falubusz szervízköltségeivel, ingatlanok karbantartásával összefüggésben merült fel. 
Közvetített szolgáltatásokkal összefüggően 23 277 Ft kiadást finanszíroztunk, közüzemi díjak tovább számlázásához kapcsolódóan.
Szakmai tevékenységet segítő szolgáltatások díjára 1 722 000 Ft-ot fordított az Önkormányzat, melyből pályázat írással, benyújtással összefüggő feladat, a belső ellenőrzési feladatok és települési főépítészi feladatok ellátásának, továbbá a településen fizioterápiás szolgáltatás finanszírozására került sor.
Az egyéb szolgáltatások igénybe vétele 7 047 834 Ft kiadással járt. E kiadások között a rendezvényeinkkel összefüggő szolgáltatási díjak (pl. fellépők díja, zeneszolgáltatás), a vérszállítási szolgáltatás, a temetőüzemeltetésből adódóan fizetendő díj, valamint a bankköltség finanszírozását jelenítettük meg.
Az ÁFA-val összefüggő kiadások 5 467 349 Ft összegű kiadás jelentettek. 
A kamatfizetési kötelezettség teljesítéséből 2 260 Ft kiadás származott.

Egyéb dologi kiadásokra 1 274 208 Ft-ot fizetett az Önkormányzat. (projektek megvalósításával összefüggő szakhatósági díjak, eljárási díjak, ügyvédi díjak, kerekítési különbözet stb.)

Az ellátottak pénzbeli juttatásai előirányzat - a felmerülő igények maximális kielégítésével – 88,85 %-ban került felhasználásra, összesen 2 452 235 Ft-ot fordított az Önkormányzat e célra. Települési támogatást gyógyszerkiadások, temetés, étkezés céljára 2 142 235 Ft fizettünk ki. Az újszülöttek támogatása 30 000 Ft, iskolakezdési támogatás 280 000 Ft kiadást jelentett az év során.

Egyéb működési célú kiadások esetében a módosított előirányzat 93,6 %-a merült fel, 
27 315 658 Ft összegben. Az előző évi normatíva elszámolásából származó befizetések összege 46 138 Ft, a helyi önkormányzatok törvényi előíráson alapuló befizetéseinek összege 9 242 930 Ft, amiből 7 708 157 Ft szolidaritási hozzájárulásként, és 1 534 773 Ft iparűzési adóbevétel többlete alapján meghatározott elvonás merült fel. Az egyéb működési célú támogatások ÁH-n belülre jogcímen a társulásokkal kapcsolatos kifizetések jelentkeznek a 2024. évi elszámolásból adódóan, továbbá a 2025. évi hozzájárulásokhoz igazodóan. Az összes felhasználás 16 192 525 Ft. A civil szervezeteknek nyújtott támogatás 1 834 065 Ft.

A felhalmozási kiadások az eredetileg tervezett 124 715 931 Ft összegű előirányzathoz képest 123 823 573 Ft összegben teljesültek, ami a módosított előirányzat 99,3%-ának felel meg.
Beruházási kiadás 123 313 206 Ft összegben merült fel, felújítás 510 367 Ft összegben valósult meg az év során. 
A beruházási kiadások között a Külterületi utak fejlesztéssel összefüggő 2021. évi pályázat megvalósításához kötődően 123 204 931 Ft kiadás keletkezett, továbbá kisebb összegű tárgyi eszközök beszerzésére bruttó 108 275 Ft merült fel.  
Napelemes lámpatestek felszerelésének és beüzemelésének költsége 401 864 Ft + ÁFA volt a 2025. év során.

A finanszírozási kiadásoknál az államháztartáson belüli megelőlegezések visszafizetése szerepel 2 547 923 Ft összegben.


III.
Az államháztartásról szóló 2011. évi CXCV. törvény 91. § (2) bekezdés a)-d) pontjaiban előírt indoklások
Az önkormányzat költségvetési mérlege, pénzeszközök változása 

Az önkormányzat pénzkészlete 2025. január 1-jén 32 248 413 Ft volt. Az elszámolt – 19 413 179 összegű korrekciós tétel figyelembe vételével a 2025. december 31-i záró pénzkészlet 12 835 234 Ft. 

Többéves kihatással járó döntések
A többéves kihatással járó döntésekből származó felhalmozási célú kötelezettségek összege 123 204 931 Ft, mely a „VP6-7.2.1.1-21 Kültertületi helyi közutak fejlesztése” projekthez kapcsolódik. 
Az Önkormányzat 2025.12.31-én hitel állománnyal nem rendelkezik.
Az önkormányzatnak 2025. december 31. kezességvállalása nem állt fenn, az év során közvetett támogatást sem nyújtott. 

Adósság állomány alakulása

2025. december 31-én az önkormányzatnak külföldi hitelező felé adósság állománya nem volt. A 2025. évi költségvetést, valamint a következő évet terhelő belföldi, le nem járt kötelezettségként a mérlegben 793 104 Ft került kimutatásra, mely a Kincstár által nyújtott megelőlegezés összege.
 
Vagyoni helyzet alakulása
Az önkormányzat eszközeinek és forrásainak értéke 2025. december 31-én 884 807 834 Ft, mely 43 032 271 Ft-tal csökkent az előző évhez képest.
A tárgyi eszközök év végi állományának nettó értéke az előző évi 893 390 903 Ft-ról 
868 991 396 Ft-ra csökkent főként az értékcsökkenés elszámolásának eredményeként. 
Az önkormányzat nem nyújtott hitelt, illetve kölcsönt a 2025. évben.
A forgótőke állománya a mérleg fordulónapján 70 000 Ft, mely nem változott az előző évhez viszonyítva.
Csökkenés következett be a pénzeszközöknél, melynek év végi állománya 19 413 179 Ft-tal alacsonyabb az előző évinél, összegében 12 835 234 Ft a forintszámlán és a pénztárban lévő pénzállomány.
 A 2025. év végén értékpapírok állománnyal az előző évhez hasonlóan nem rendelkezett az önkormányzat. 
A követelések állománya 2 417 676 Ft.
Az egyéb sajátos elszámolások 84 358 összege Ft, mely az ÁFA-val összefüggő elszámolásokat tartalmazza. 

Az aktív időbeli elhatárolások összege 479 170 Ft. Ez a tétel az év végén kifizetett biztosítási díj összegeként, valamint weboldal üzemeltetés díjként szerepel e jogcímen, ami a következő évet terheli.

A források között az önkormányzat saját tőkéjének összege az előző évi 228 650 762 Ft-ról 314 588 149 Ft-ra növekedett az eredmény változásának eredményeként.

A kötelezettségek összege az előző évi 128 080 241 Ft-ról 9 322 438 Ft-ra csökkent. 

A passzív időbeli elhatárolások összege 560 897 247 Ft. Egyrészt a decemberi bérek elszámolásához kapcsolódó passzív időbeli elhatárolás, valamint a korábbi fejlesztési projektekhez kapott támogatások elhatárolt összegének év eleji 557 729 501 Ft összegű állományának időarányos feloldással könyvelt összege jelenik itt meg.
.
Az önkormányzat tulajdonában álló gazdálkodó szervezetek működéséből származó kötelezettségek, részesedések alakulása – az Önkormányzat tulajdonában nem áll gazdálkodó szervezet.

Tisztelt Képviselő-testület!

A költségvetési szervek belső kontrollrendszeréről és belső ellenőrzéséről rendelkező 370/2011. (XII. 31.) Kormányrendelet 11. § (2a) bekezdése értelmében a költségvetési szerv vezetője köteles az éves költségvetési beszámolóval együtt a Bkr. 1. melléklete szerinti vezetői nyilatkozatot a polgármesternek megküldeni.  E nyilatkozat határidőben megküldésre került, az előterjesztés 1. sz. mellékletét képezi.

Kérem, hogy a 2025. évi teljesítési adatokat tartalmazó zárszámadási rendelettervezetet szíveskedjenek elfogadni.



A jogalkotásról szóló 2010. évi CXXX. törvény (Jat.) 17. §-a alapján a zárszámadási rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A zárszámadási rendelettervezet előzetes hatásvizsgálatának megállapításai a következők:

Társadalmi, gazdasági, hatások

A zárszámadási rendeletben foglaltak végrehajtásával az önkormányzat elősegítette a településen élők helyzetének javítását (fejlesztések, intézmények átalakítása, stb.). A szociálisan rászoruló társadalmi rétegek támogatása folyamatos (étkeztetés, önkormányzati lakások bérbeadása, stb).  

A rendeletben foglaltak végrehajtásának költségvetési hatását az előterjesztés részletesen tartalmazza.

Környezeti és egészségügyi következmények

[bookmark: _GoBack]A település egészségügyi ellátása biztosított.


Adminisztratív terheket befolyásoló hatások

A zárszámadási rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelentettek a költségvetési szervek számára. 

A jogszabályok megalkotásának szükségessége, a jogalkotás elmaradásának várható következményei

A zárszámadási rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.


A jogszabály alkalmazásához szükséges személyi, szervezeti, tárgyi és pénzügyi feltételek
 
A zárszámadási rendeletben rögzítettek végrehajtásához a személyi, tárgyi, szervezeti és pénzügyi feltételek rendelkezésre álltak. 

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait. 

